Μικροανατομικές απεικονιστικές και νευροενδοσκοπικές συσχετίσεις του εδάφους της 3ης κοιλίας
Authors: Θεολόγου Μάριος 
Published: December 2023

Εισαγωγή: Η ενδοσκοπική στομία της τρίτης κοιλίας είναι μία ασφαλής και αποτελεσματική μέθοδος για την αντιμετώπιση της υδροκεφαλίας. Τα μορφομετρικά στοιχεία που αφορούν στην χειρουργική ανατομία της περιοχής είναι ελλιπή. Σκοπός: Η αναγνώριση της μορφομετρικής ανατομίας του εδάφους της τρίτης κοιλίας και των σχέσεων μεταξύ των παρακείμενων δομών.Υλικό και Μέθοδοι: Αυτή η πτωματική μικροανατομική μελέτη συμπεριέλαβε συνολικά 25 δείγματα. Παρασκευάσματα προερχόμενα από άτομα το ιστορικό των οποίων περιλάμβανε παράγοντες οι οποίοι θα μπορούσαν να επηρεάσουν τα μορφομετρικά δεδομένα απορρίφθηκαν. Η συλλογή διενεργήθηκε σε <48 ώρες από τον θάνατο, με τρόπο ο οποίος διασφαλίζε την διαφύλαξη των υπό μελέτη δομών. Πραγματοποιήθηκε απεικόνιση υψηλής ανάλυσης, με χρήση μαγνητικού τομογράφου, σε ακολουθίες Τ1 και Τ2, σε 16/25 παρασκευάσματα, λόγω τεχνικών περιορισμών, ενώ για τις μετρήσεις χρησιμοποιήθηκε εξειδικευμένο λογισμικό. Οι ανατομικοί διαχωρισμοί έγιναν με χρήση μικροχειρουργικών εργαλείων υπό το χειρουργικό μικροσκόπιο. Για τις μετρήσεις χρησιμοποιήθηκε παχύμετρο Vernier. Για κάθε δομή και απόσταση ενδιαφέροντος πραγματοποιήθηκαν τρείς μετρήσεις, ενώ οι ακραίες τιμές απορρίφθηκαν. Η στατιστική ανάλυση και γραφική αναπαράσταση έγινε στο λογισμικό RStudio. Η κατανομή αξιολογήθηκε με την δοκιμή Shapiro-Wilk. Οι κανονικά κατανεμημένες τιμές παρουσιάστηκαν ως μέση τιμή και τυπική απόκλιση, ενώ οι λοιπές ως διάμεση τιμή και ενδοτεταρτημοριακό εύρος. Αποτελέσματα: Η ηλικία των δωρητών ήταν 61.72(±10.08) έτη, ενώ το 88% ήταν άρρενες. Η απόσταση του πρόσθιου ορίου του μεσοκοιλιακού τρήματος βρέθηκε να απέχει από το πρόσθιο όριο των μαστίων κατά 16.83(±1.04)χλστ, και από το οπίσθιο όριο κατά 16.76(±1.9)χλστ. Η απόσταση μεταξύ του πρόσθιου ορίου του μαστίου, και του κολπώματος της χοάνης μετρήθηκε 6.39(±1.9)χλστ, του κολπώματος του οπτικού χιάσματος 8.25(±1.84)χλστ, και της κορυφής της βασικής αρτηρίας 5.05(±1.62)χλστ. Η απόσταση του πρόσθιου σύνδεσμου από την είσοδο του υδραγωγού του εγκεφάλου ανευρέθη ίση με 22.46(±2.29)χλστ, και έως το κόλπωμα της χοάνης 13.93(±2.54)χλστ. Η εγκάρσια διάμετρος των μαστίων ήταν 4.91(±0.34)χλστ και η οβελιαία 4.21(±0.48)χλστ. Η ενδοκοιλιακή προβολή των μαστίων ήταν 1.63(±0.46)χλστ. Η διάμετρος του υποθαλάμου στο πρόσθιο όριο των μαστίων ήταν 1.37(±0.75)χλστ, η διάμετρος της μεμβράνης του Liliequist 0.19(±0.07)χλστ, και του τελικού πετάλου 0.35(±0.32)χλστ. Το ύψος της τρίτης κοιλίας ήταν 5.75(±1.68)χλστ, και η επιμήκης διάμετρός της 23.48(±3,75)χλστ. Η γωνία του κολπώματος του οπτικού χιάσματος ήταν 44ο(±12), και του κολπώματος της χοάνης 26,46Ο(±3.02).Συμπεράσματα: Ο ιστός του υποθαλάμου στην περιοχή του tuber cinerum, και ο ιστός του τελικού πετάλου αποτελούν τα τμήματα των τοιχωμάτων της τρίτης κοιλίας του εγκεφάλου με την μικρότερη διάμετρο, και επομένως μπορούν να σχετίζονται με αυτόματη ρήξη και εκτόνωση της αυξημένης ενδοκοιλιακής πίεσης. Τα μεγέθη του κολπώματος του οπτικού χιάσματος όπως και αυτού της χοάνης παρουσιάζουν σημαντικές αποκλείσεις και δεν δύναται να οριστούν με ασφάλεια. Οι μετρήσεις οι οποίες παρουσιάζονται αναμένεται να συντελέσουν στη καλύτερη κατανόηση της χειρουργικής ανατομίας της περιοχής συντελώντας στην αύξηση της ασφάλειας της τεχνικής.